Innocentius Episcopus servus servorum Dei, dilectis filiis universis Abbatibus, Decanis, Monachis. Et aliis quibuslibet personis Cluniacensis Ordinis, salutem et Apostolicam benedictionem, alias ex certis tunc expressis causis per quasdam nostras litteras Apostolica authoritate statuimus et ordinavimus, quod confessor idoneus de Ordine vestro Cluniacensi, qui quemlibet vestrûm et familiarium vestrorum, qui ad Capitula generalia Ordinis præfati, dum pro tempore celebrabuntur, accesserint, duxerit eligendum confessionibus vestrûm, et eorum diligenter auditis, Vos, et eorum quemlibet ab omnibus excommunicationis, suspensionis, et interdicti, aliisque censuris, et pœnis Ecclesiasticis, quavis occasione latis, quibus Vos, ac familiares prædicti ad Capitula ejusmodi generalia pro tempore accedentes, et in illis ratione Capitulorum generalium aut servitiorum vestrorum interessentes essetis, et illi essent innodati, necnon, à commissis per Vos, et eorum quemlibet criminibus, et peccatis quibuscumque, etiam Sedi Apostolicæ reservatis, annis singulis, quoties in dicto Capitulo generali interessetis, et illi interessent, semel dumtaxat cujuslibet eorumdem annorum absolvere, nec non Vobis, et eis pœnitentiam salutarem injungere, ac tunc et in mortis articulo omnium peccatorum vestrorum, et eorum de quibus Vos, et illi corde contriti, et ore confessi essetis, plenariam remissionem, nec non omnes et singulas indulgentias per prædecessores nostros Romanos Pontifices Christi fidelibus personaliter annis Jubilei Romam venientibus, et ecclesias ad hoc statutas visitantibus concessas, Vobis, et illis sub certo modo et forma tunc expressis impendere valeret, prout in eisdem litteris plenius continetur. Cum autem, sicut accepimus, pro eo quod in dictis litteris de aliis religiosis, et conversis, donatis, ac Officiariis, et servitoribus Monasteriis Cluniacensis in ipso Monasterio, ac illius Domibus, et grangiis ejusdem tempore Capituli generalis hujusmodi pro tempore existentibus necnon Prioribus et religiosis ejusdem Ordinis infirmis, ac decrepitis, qui ad prædicta Capitula generalia venire tenentur, et propter infirmitatem, seu senium, aut aliàs, legitimè impediti, vel ad veniendum impotentes ad prædicta Capitula generalia accedere nequeunt, nulla mentio facta extitit; ab aliquibus reducatur in dubium an etiam ipsi effectu statuti et ordinationis prædictorum gaudere debeant. Nos ad hujusmodi ambiguitatis dubium tollendum, ac aliàs in præmissis opportunè providere volentes, auctoritate Apostolica per præsentes declaramus omnes et singulos religiosos, donatos, conversos, ac Officiarios, et servitores dicti Monasterii Cluniacensis, ac in illo et illius domibus et grangiis tempore Capituli generalis pro tempore existentes, effectu statuti et ordinationis prædictorum ad effectum consecutionis omnium prædictarum indulgentiarum gaudere posse et debere aliàs, juxtà tenorem litterarum nostrarum prædictarum: easdemque litteras statuti et ordinationis prædictorum, cum omnibus aliis, et singulis in eis contentis clausulis, ad Priores et Religiosos ejusdem Ordinis infirmos, decrepitos, et impotentes, qui ad Capitulum generale venire tenentur, et infirmitatibus, senio, vel alio quomodolibet impediti ad Capitulum prædictum venire, seu etiamsi ad illud accesserint, in illo personaliter interesse non potuerint, extendimus per præsentes: non obstantibus constitutionibus et ordinationibus Apostolicis nec non omnibus illis, quæ in præfatis, litteris volumus non obstare cæterisque contrariis quibuscumque. Datum Romæ apud sanctum Petrum sub annulo piscatoris, die XIX. Martii anno 1488. Pontificatus nostri anno IV.